Document ID: /roh_data/filtered/fineweb-2-filterrobots_roh.jsonl.gz/64245

Da principi cusseglia l'Organisaziun mundiala per la sanadad tenor trais stgalims tge medicaments encunter il mal ch'ins duai prender. Tar normals mals vegn cusseglià in analgetic. Trais da las popularas substanzas analgeticas ch'ins survegn senza recept en ina apoteca èn Ibuprofen, Paracetamol u Acetylsalicyl.
Ibuprofen
Ibuprofen è bun cunter la fevra, il mal e cunter inflammaziuns. Ibuprofen fraina la producziun da tscherts encims. Ibuprofen po avair effects sin il magun e la digestiun. Persunas che han in sensibel magun u gnirunchels duajan pia desister d'Ibuprofen.
Acetylsalicyl
Acid da Acetylsalicyl è savens era enconuschent sco aspirin. La substanza gida cunter il mal, la fevra ed inflammaziuns. Acetylsalicyl ha era l'effect ch'i fa pli rar il sang. Il medicament vegn perquai magari era nizzegià da persunas che han problems cun la circulaziun dal sang. Dentant perquai na duessan ins en tschertas situaziun betg prender il medicament. Per exempel avant ina operaziun.
Paracetamol
Paracetamol è cunzunt bun cunter la fevra ed cunter il mal. La substanza n'ha dentant nagin effect cunter inflammaziuns. Paracetamol è per regla in toc pli favuraivel che autras substanzas. Anc oz n'è dentant betg dal tut cler co Paracetamol funcziunescha precisamain. Sch'ins baiva bler alcohol duessan ins però desister da Paracetamol. Sch'ins prenda memia bler po quai avair influenza sin il dir.
Las infurmaziuns n'èn betg da chapir sco cussegl medicinal e na remplazzan en nagin cas in cussegl da l'apotecra u l'apotecher u d'ina media u in medi.